## Zakon o Hrvatskom memorijalno-dokumentacijskom centru Domovinskog rata

### NN 178/2004 (16.12.2004.), Zakon o Hrvatskom memorijalno-dokumentacijskom centru Domovinskog rata

# HRVATSKI SABOR

3085

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O HRVATSKOM MEMORIJALNO-DOKUMENTACIJSKOM CENTRU DOMOVINSKOG RATA

Proglašavam
Zakon o Hrvatskom memorijalno-dokumentacijskom centru Domovinskog rata, koji je
donio Hrvatski sabor na sjednici 3. prosinca 2004. godine.

Broj:
01-081-04-3757/2
Zagreb, 10. prosinca 2004.

Predsjednik
Republike Hrvatske
**Stjepan Mesić,** v. r.

## ZAKON

### O HRVATSKOM MEMORIJALNO- DOKUMENTACIJSKOM CENTRU DOMOVINSKOG RATA

I.
OPĆE ODREDBE

Članak
1.

Ovim se
Zakonom osniva Hrvatski memorijalno-dokumentacijski centar Domovinskog rata (u
daljnjem tekstu: Centar) radi pri­kupljanja, sređivanja, čuvanja, zaštite, te
stručnog i znanstvenog istraživanja dokumentacije i svih podataka vezanih uz
Domovinski rat, istraživanja istine o Domovinskom ratu i upoznavanja javnosti u
zemlji i svijetu s utvrđenim činjenicama.

Zakonom se uređuje status Centra, njegova djelatnost,
ustroj, upravljanje i ostala pitanja vezana uz obavljanje djelatnosti.

Članak 2.

Centar se osniva kao javna znanstvena ustanova –
specijalizirani arhiv i od interesa je za Republiku Hrvatsku.

Osnivač Centra je Republika Hrvatska, a prava i dužnosti
osnivača obavlja Vlada Republike Hrvatske.

Članak 3.

Naziv ustanove glasi: Hrvatski
memorijalno-dokumentacij­ski centar Domovinskog rata.

Sjedište Centra je u Zagrebu.

Članak 4.

Za svoje obveze Centar odgovara cjelokupnom imovinom.

Osnivač Centra solidarno i neograničeno odgovara za
njegove obveze.

II.
DJELATNOST CENTRA

Članak
5.

U
obavljanju svoje djelatnosti Centar osobito:

–
prikuplja, objedinjuje, sređuje i zaštićuje svu dokumentaciju i sve podatke
nastale u Domovinskom ratu i vezane uz rat,

–
prikuplja, sređuje, klasificira i obrađuje registraturno i arhivsko gradivo
nastalo u Domovinskom ratu i vezano uz rat, sukladno Zakonu o arhivskom gradivu
i arhivima,

–
stručno i znanstveno obrađuje, analizira i vrednuje podatke, dokumentaciju i
gradivo vezano uz Domovinski rat,

–
objavljuje publikacije i druga djela nastala na temelju svoje djelatnosti,

–
objavljuje registraturno i arhivsko gradivo nastalo u Domovinskom ratu,

– daje
podatke, izvatke iz dokumenata i ovjerovljene prijepise na zahtjev korisnika,
sukladno Zakonu o arhivskom gradivu i arhivima,

–
organizira stručna i znanstvena predavanja i izložbe te znanstvene skupove i
druge oblike istraživanja istine o Domovinskom ratu i upoznavanja javnosti u
zemlji i svijetu s utvrđenim činjenicama vezanim uz Domovinski rat,

–
surađuje s arhivima, muzejima i drugim pravnim osobama radi unaprjeđenja svoje
djelatnosti.

Centar
se u svom radu koristi suvremenim metodama zaštite i sigurnosnih mjera trajnog
čuvanja prikupljenog gradiva, razvija i održava informacijski sustav te
objavljuje dokumente vezane uz Domovinski rat.

Djelatnost
Centra pobliže se uređuje njegovim statutom, u skladu s odredbama ovoga Zakona,
Zakona o ustanovama, te posebnim propisima kojima se uređuje arhivska, muzejska
i znanstvena djelatnost.

Članak 6.

U
obavljanju svoje djelatnosti Centar prikuplja te evidentira i podatke o
humanitarnim, kulturnim, umjetničkim i drugim aktiv­nostima vezanim uz
Domovinski rat, kao i autentičnu dokumentaciju nastalu inicijativom i radom
pojedinaca i grupa, te o ulozi Hrvata izvan Republike Hrvatske u Domovinskom
ratu.

Članak
7.

Poslove
iz svoga djelokruga Centar obavlja samostalno, kao i u suradnji sa znanstvenim,
arhivskim, muzejskim i drugim srod­nim ustanovama, te drugim pravnim i fizičkim
osobama u zemlji i svijetu.

Članak 8.

Arhivi
te druge pravne i fizičke osobe koje raspolažu dokumentacijom nastalom u
Domovinskom ratu ili vezanom uz rat, dužne su je predati Centru.

Način
predaje utvrdit će se sporazumno sa Centrom, a na traženje predavatelja Centar
može za njega o svom trošku izraditi kopiju dokumentacije koju preuzima.

Članak
9.

Centar
jednom godišnje podnosi izvješće o radu i poslovanju Vladi Republike Hrvatske.

O
svojoj cjelokupnoj djelatnosti i ostvarenim rezultatima Centar podnosi izvješće
Hrvatskom saboru jednom godišnje i/ili kada on to zatraži.

Centar
obavještava javnost o svojoj djelatnosti u skladu s odredbama ovoga Zakona i
drugih propisa.

III.
USTROJSTVO I UPRAVLJANJE

Članak
10.

Ustrojstvo
Centra uređuje se statutom.

Za
obavljanje djelatnosti iz članka 5. ovoga Zakona u Centru se mogu ustrojavati
odjeli i službe.

Centar
može osnivati podružnice u skladu s odredbama zakona i statuta.

Članak
11.

Stručne
i druge poslove u Centru obavljaju osobe koje ispu­nja­vaju uvjete propisane
posebnim zakonima i općim aktima Centra.

Članak
12.

Centrom
upravlja Upravno vijeće.

Upravno
vijeće ima predsjednika, potpredsjednika i pet članova.

Predsjednika,
potpredsjednika i članove Upravnog vijeća ime­nuje i razrješava Hrvatski sabor
na prijedlog Vlade Republike Hrvatske.

Za
predsjednika, potpredsjednika i članove Upravnog vijeća mogu se imenovati osobe
iz reda istaknutih znanstvenika te javnih i kulturnih djelatnika.

Predsjednik,
potpredsjednik i članovi Upravnog vijeća imenuju se na četiri godine.

Članak
13.

Upravno vijeće:

– donosi statut Centra uz prethodnu suglasnost Vlade
Repub­like Hrvatske,

– predlaže Vladi Republike Hrvatske imenovanje i
razrje­šenje ravnatelja Centra,

– raspisuje i provodi javni natječaj za imenovanje
ravnatelja Centra,

– donosi program rada i razvoja Centra na prijedlog
ravnatelja,

– odlučuje o financijskom planu i godišnjem obračunu,

– predlaže promjene u ustroju i organizaciji rada
Centra, te

– obavlja i druge poslove utvrđene ovim Zakonom i
statutom.

Članak 14.

Voditelj Centra je ravnatelj.

Ravnatelja imenuje i razrješava Vlada Republike Hrvatske
na prijedlog Upravnog vijeća s mandatom od četiri godine.

Ravnatelj se imenuje na temelju natječaja koji se
objavljuje u »Narodnim novinama« i u najmanje jednom javnom glasilu.

Za ravnatelja Centra može biti imenovana osoba koja
ispunjava uvjete iz Zakona o arhivskom gradivu i arhivima.

Ostali uvjeti koje treba ispunjavati ravnatelj, te
način i postupak provođenja natječaja propisat će se statutom Centra.

Članak 15.

Centar ima stručno vijeće koje raspravlja o svim
stručnim pitanjima rada Centra, daje ravnatelju i Upravnom vijeću mišljenja i
prijedloge glede organizacije rada i uvjeta za razvitak i unaprjeđenje
djelatnosti Centra, te obavlja i druge stručne poslove sukladno statutu.

Sastav, način i postupak izbora članova stručnog
vijeća ure­đuje se statutom Centra.

Članak 16.

Stručni nadzor nad radom Centra obavlja Hrvatski državni
arhiv.

Nadzor nad zakonitošću rada Centra obavlja središnje
tijelo državne uprave nadležno za poslove kulture.

IV.
SREDSTVA I IMOVINA CENTRA

Članak
17.

Sredstva
za rad Centra osiguravaju se u državnom proračunu Republike Hrvatske,
obavljanjem djelatnosti te iz drugih izvora u skladu sa zakonom.

Imovinu Centra čine sredstva iz stavka 1. ovoga
članka. Ako u obavljanju svoje djelatnosti Centar ostvari dobit, ta se dobit
upotrebljava za obavljanje i razvoj djelatnosti Centra u skladu s propisima.

Centar može steći, opteretiti i otuđiti nekretninu
ili drugu imovinu čija je vrijednost veća od vrijednosti utvrđene statutom,
samo uz suglasnost Vlade Republike Hrvatske.

V.
PRIJELAZNE I ZAVRŠNE ODREDBE

Članak
18.

Do imenovanja ravnatelja Centra, Vlada Republike
Hrvatske imenovat će privremenog ravnatelja.

Privremeni ravnatelj dužan je obaviti pripreme za
početak rada Centra, predložiti Upravnom vijeću statut, te podnijeti prijedlog
za upis u sudski registar.

Članak 19.

Upravno vijeće Centra imenovat će se u roku od 60
dana od dana stupanja na snagu ovoga Zakona.

Članak 20.

Do osiguranja odgovarajućeg prostora Centar će
započeti s radom u prostorima Hrvatskoga državnog arhiva u Zagrebu.

Članak 21.

Ovaj Zakon stupa na snagu osmoga dana od dana objave
u »Narodnim novinama«.

Klasa: 611-04/04-01/02
Zagreb, 3. prosinca 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 178/2004-3085